trompettrefamilien
Store norske leksikon,Biologi,Planteriket,Dekkfrøete planter,Tofrøbladete planter,Leppeblomstordenen,Bignoniaceae
Trompettrefamilien er en tropisk plantefamilie som hovedsakelig består av trær, busker og lianer. Det finnes rundt 870 arter i familien og familien er representert gjennom alle tropiske strøk med noen utposter i de varmeste delene av temperert Nord-Amerika og Øst-Asia.
Beskrivelse Bladene er motsatte, og blomstene er store og fargerike. Hos noen arter som for eksempel kalebasstreet, sitter blomstene direkte på stammen (kauliflori). Frukten er som oftest en kapsel og frøene er oftest vingete. Eksempler på slekter og arter  Hos slekten trompettre er kapslene lange og smale. Et par trompettrearter, Catalpa bignonioides og C. speciosa, dyrkes som prydtrær, de greier seg på friland nord til Danmark og Sør-Sverige. Arten Eccremocarpus scaber har vakre, oransjerøde blomster. Den plantes av og til som espalier. Trær i jakarandaslekta leverer verdifullt trevirke og noen arter i denne slekta plantes mye som prydtre i tropiske områder på grunn av sin praktfulle og varige blomstring. Afrikansk tulipantre, Spathodea campanulata Vest-Afrika, har store, skarlagenrøde blomster og er et av de vakreste prydtrær i tropene. Kalebasstreet, Crescentia cujete, pollineres av flaggermus. Frukten er et uvanlig bær, både på grunn av størrelsen som muliggjøres av at fruktene sitter direkte på stammen og fordi bærene har hardt skall, se kalebass. Systematikk Trompettrefamilien hører til den store leppeblomstordenen, Lamiales, som i alt består av 24 familier, med blant annet leppeblomstfamilien, maskeblomstfamilien og blærerotfamilien. Leppeblomstordenen er plassert i gruppa «Asterids» som er en av de to store gruppene blant de tofrøbladete blomsterplantene. Les mer i Store norske leksikon kalebass trompettre